TITTEL Pensjon er for pyser

INGRESS - Jeg har drevet med fotball og idrett enten som spiller, trener eller utvikler i en eller annen form i over 100 år nå. Det må nevnes at mange av jobbene har overlappet hverandre. Jeg er ikke så gammel ennå.

Bjørn Hansen (75) smiler lurt over kaffekoppen. Mens mange av hans samtidige forlengst har inntatt pensjonisttilværelsen på heltid, så takket han i vinter ja til å trene Kvik sitt A-lag i 4. divisjon. Det er få, om noen, som har så lang fartstid i norsk fotball som Hansen og som fremdeles er aktiv. Med unntak av Nils Arne Eggen da. Men han er bare 72.
- Satt akkurat og tenkte litt på det der. Nils Arne trener jo Orkla i 3. divisjon. Hvis vi klarer å rykke opp og Orkla ikke rykker opp til 2. divisjon, så kan faktisk Kvik og Orkla møte hverandre neste sesong med meg og Nils Arne som trenere på sidelinjen. Det hadde vært litt artig, sier Hansen.

Klarer ikke å la være
Merittlisten til Hansen som trener kan bare beskrives som imponerende: A-landslaget, Flatås, G15-landslaget, G16-landslaget, G17-landslaget, G18-landslaget, G19-landslaget, Oppdal, Stjørdals-Blink, Strindheim, U21-landslaget og Rosenborg. 
Kanskje aller størst er starten på gullalderen til RBK fra 1988 til 1996 da han var assistenttrener til Nils Arne Eggen. Han har 7 serie- og 3 cupgull med RBK under beltestedet.
- Jeg fikk et alvorlig hjerteinfarkt allerede i 1997. I 2002 fikk jeg kreftdiagnose. Det har blitt en del operasjoner gjennom årene for å si det sånn. Jeg planla egentlig å pensjonere meg helt i 2005, men du vet - det skjer så mye spennende i fotballen i Trøndelag at jeg klarer ikke å la være å engasjere meg, forklarer Hansen.

Egen plass i hjertet 
- Du har også jobbet i Olympiatoppen i snart 10 år nå.
- Det stemmer. Jeg er med i en ressursgruppe sammen med en rekke dyktige folk fra norsk idrett der. Mitt fokus er lagkompetanse. Et utrolig spennende felt forøvrig.
- Nå er det Kvik i 4.divisjon som er hovedfokus.
- Ja. Du kan si at jeg har gått helt tilbake til røttene mine. Jeg ble medlem i Kvik allerede som 10-åring i 1949, og spilte for klubben fram til jeg var 24 år. Selv om jeg har trent utrolig mange spillere i løpet av karrieren min, så har Kvik alltid hatt en egen plass i hjertet mitt, sier Hansen
- Det er en fantastisk gjeng med gutter som jeg driver sesongoppkjøring med nå. Jeg gleder meg virkelig til serien kjøres i gang for alvor i april.

Tenker ikke opprykk
Kvik har faktisk spilt på det øverste nivået i tre sesonger: i Norgesserien 1947–48 og i Hovedserien i 1951-52 og 1955-56. På 60-tallet kjempet Kvik i 2. divisjon mot lag som Rosenborg, Lillestrøm, Start og Steinkjer. Klubben rykket ned i 1968 og har siden den gang stort sett holdt seg i 3. og 4. divisjon
- Vi snakker vel om direkte opprykk i år?
- Alle klubber i lavere divisjoner ønsker å rykke opp, men det er ikke sånn jeg tenker som trener. Jeg har fokus på at klubben skal være utviklingsorientert framfor resultatorientert. Vi er en liten klubb. Vi må jobbe gradvis og utvikle oss deretter. Summen av dette vil vise seg i resultatene våre, understreker Hansen.

Ville ha strøket med
Hansen nøyer seg ikke bare med være trener for A-laget til Kvik - han er også sentral i gruppen som arrangerer den tradisjonsrike Kvik Bendit-cupen som starter i slutten av februar. Cupen som har blitt arrangert siden 1981, samler over 2000 spiller i alderen 6-12 år fra 250 klubber fra Trøndelagsfylkene.
- Det er 1800 klubber i Norge. Kvik er som en av 56 andre klubber i Norge valgt ut til å samarbeide med Fotballforbundet og Bama. Derav navnet Kvik Bendit cupen. Målet er å sette fokus på glede, helse, fellesskap og fair play i fotballen, sier Hansen.
Det er flere grunner til at han er glad for dette samarbeidet.
- Inaktivitet hos barn og unge er i ferd med å bli et stort problem etter min mening. Du kan ta meg som eksempel. Da jeg fikk mitt første hjerteinfarkt i 1997 så sa legene at jeg etter all sannsynlighet ville ha strøket med hvis jeg ikke hadde vært aktiv med fotball og idrett da jeg vokste opp. Det setter ting i perspektiv.

Liker ikke utviklingen
Han legger også vekt på dugnadsånden som helt avgjørende for at norsk breddfotball skal fortsette å eksistere.
- Det handler om å gjøre de tunge løftene i fellesskap. Dessverre er vi i ferd med å få en mentalitet både i samfunnet generelt og i sporten spesielt, der individualisme og egoisme er den røde tråden. Et breddearrangement som Kvik Bendit-cupen hadde vært umulig å gjennomføre uten utrettelig dugnadsånd. Forsvinner grunnlaget for bredeidrett så forsvinner også etterveksten til de høyere divisjonene. Jeg høres kanskje litt gammeldags ut nå, men jeg liker ikke utviklingen.

Seriegull kan bli vanskelig
Det er knappe to måneder til Tippeligaen sparkes i gang. Hansen tror det kan bli tøft for RBK å ta tilbake hegemoniet i norsk toppfotball i 2014.
- RBK er selvsagt en av favorittene, men jeg tror fremdeles de har en vei å gå, mener han
- På hvilken måte da?
- RBK har mistet noe av det som gjorde laget unikt. Kanskje spesielt evnen til å reprodusere suksess år etter år. Kontinuitet.Om dette er et spillerspørsmål, et trenerspørsmål eller et ledelsesspørsmål er vrient å si. Antageligvis spiller alle bitene inn.
- Ofte ropes det etter Eggen når det går i motbakke.
- Det blir bare dumt. Min og Nils Arnes tid som trenere på eliteserienivå er forbi. Det betyr imidlertid ikke at man skal forkaste fotballfilosofiene som gjorde Rosenborg fullstendig suverene på 90-tallet. Man skal ta vare på disse samtidig som man evner å ta opp i seg forandringene som skjer i moderne fotball. Det er ikke en enkel balansegang, avslutter han.

TITTEL2 9 Kjappe med Bjørn Hansen

- Du er statsminister for en dag. Nevn 3 områder du vil sette fokus på.
- Pensjonister, skoleverket og folkehelse.

- Fotball-VM på TV eller Vinter-OL på TV?
- Helt klart fotball. Vintersport er glimrende, men klovneriet i TV2, som har rettighetene til OL,  med konstante reklameavbrudd hele tiden kan jeg styre meg for.

- Hvem tar flest gull i OL?
- Må vel begynne å ramse opp trøndere da. Jeg har trua på Marit Bjørgen og Emil Hegle Svendsen.

- Favorittlag i fotball utenfor Norge?
- Portsmouth. Uvisst av hvilken grunn. Antageligvis fordi jeg likte kallenavnet deres "The Pompies".

- Hvem vinner fotball-VM?
- Den var vrien. Jeg tror Tyskland vinner. Outsider er Brasil. I den grad du kan kalle Brasil for outsider da.

- Du kan skru tiden 60 år tilbake. Hva gjør du?
- Tja. Kanskje jeg hadde flyttet til USA. Jeg hadde også lyst til å bli flyver, men synet var for dårlig.

- Hva skal dine memoarer hete?
- Jeg har ikke tenkt å skrive noen memoarer. Jeg har derimot syslet litt med tanken om å skrive en fotballfaglig bok.

- Du kan bli manager for et hvilket som helst lag i verden. Hvilket?
- Da hadde jeg reist over til Manchester og ryddet opp litt i United. Det virker som de trenger det.

- Hva er ditt råd til Per Joar Hansen?
- Sats på ungguttene. Gi dem matcherfaring.

BILDETEKST Ingen pensjonsplaner. - Jeg har gått tilbake til røttene mine. Jeg ble medlem i Kvik allerede som 10-åring i 1949, og spilte for klubben fram til jeg var 24 år. Selv om jeg har trent utrolig mange spillere i løpet av karrieren min, så har Kvik alltid hatt en egen plass i hjertet mitt, sier Bjørn Hansen.